Liphara kriĉostrigo

La Liphara kriĉostrigo (Megascops trichopsis) estas mezgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. Ĝi estas malgranda kriĉostrigo loĝanta en Norda kaj Centra Ameriko.

Aspekto
Plenkreskuloj troviĝas en 2 kolorformoj, kun aŭ bruna aŭ malhelgriza plumaro. Ili havas rondecan kapon kun oreltufoj, flavajn irisojn kaj flavecan bekon. La birdo aspektas tre simile al la Okcidenta kriĉostrigo, sed havas pli fortan striecon sur la brusto, kaj estas iomete pli malgranda. Ili estas 6,3 ĝis 7,9 coloj longaj kaj havas enverguron de 17,3 coloj.

Teritorio kaj habitato
La teritorio de la liphara kriĉostrigo etendiĝas de la plej sudorienta Arizono kaj sudokcidenta Nov-Meksiko (la regiono de Madreaj arbarinsuloj) en Usono, suden tra Meksiko, Gvatemalo, Salvadoro, Honduro, ĝis norda centra Nikaragvo. Ilia reprodukta vivejo estas densaj koniferaj aŭ kverkaj arbaroj, kaj kafo-plantejoj kutime troveblaj je pli altaj altitudoj ol la Okcidenta kriĉostrigo.

Kutimaro
Ĉi tiuj birdoj atendas sur ripozejo kaj plonĝas malsupren al predo; ili ankaŭ kaptas celitajn manĝaĵojn dumfluge. Ili manĝas ĉefe malgrandajn mamulojn kaj grandajn insektojn, el kiuj akridoj, skaraboj kaj tineoj konsistigas grandan parton de ilia dieto, sed ili manĝas ankaŭ tetigoniedojn kaj skorpiojn. Ili estas aktivaj nokte aŭ proksime de krepusko, uzante sian bonegan aŭdon kaj noktan vidkapablon por lokalizi predon.

La plej ofta krio estas serio de ĉirkaŭ 8 regule interspacigitaj "bu"-notoj, iomete pli altaj en la mezo, iomete pli malaltaj ĉe ĉiu fino.

La ino demetas kutime 3 ĝis 4 ovojn en aprilo aŭ majo, kutime troveblajn en arba kavaĵo aŭ malnova pego-truo 5 ĝis 7 metrojn super la grundo.

Subspecioj
Estas tri agnoskitaj subspecioj: 
Megascops trichopsis aspersus Brewster, 1888
Megascops trichopsis mesamericanus (Van Rossem, 1932)
Megascops trichopsis trichopsis (Wagler, 1832)

 Referencoj 

 "National Geographic"  Field Guide to the Birds of North America 
Handbook of the Birds of the World Vol 5, Josep del Hoyo editor, 
"National Audubon Society" The Sibley Guide to Birds, by David Allen Sibley, 

 Eksteraj ligiloj 

Photo-High Res; Article "Birds of Honduras"
Fotaro VIREO

Kategorio:Strigedoj
Kategorio:Birdoj de Ameriko